Michigan-skoolskieter se ouers ook verhoorJennifer en James Crumbley. (Foto: Jeff Kowalsky/AFP) Die ouers van die 15-jarige Ethan Crumbley, wat daarvan beskuldig word dat hy verlede jaar vier leerders by ŉ Amerikaanse hoërskool doodgeskiet het, sal nou teregstaan op strafbare manslag. Regter Julie Nicholson het Donderdag in ŉ distrikshof in die Amerikaanse deelstaat Michigan gesê sy het genoeg bewyse om James en Jennifer Crumbley te verhoor, berig New York Post. “Nadat uitgebreide getuienis en bewyse aangehoor is en die bewysstukke hersien is, is dit duidelik dat die dood van die slagoffers vermy kon word as James en Jennifer net die nodige ywer in die sorg van hul seun aan die dag gelê het.” Vier aanklagte van manslag staar Jennifer en James in die gesig. Hulle het reeds onskuldig op die aanklagte gepleit. Aanklaers voer aan die ouerpaar het hul seun maklike toegang tot die vuurwapen gegee waarmee die slagoffers geskiet is. Die ouers word ook daarvan beskuldig dat hulle tekens dat Ethan ŉ bedreiging inhou, voor die skietery geïgnoreer het, berig CNN. Ethan het in November verlede jaar glo vier van sy klasmaats by Oxford High School doodgeskiet met ŉ vuurwapen wat sy pa na bewering gekoop het. Talle ander mense is ook tydens die skietvoorval beseer. Die seun het hom kort ná die skietery by die polisie aangemeld en sy ouers is sowat ŉ week later ook in hegtenis geneem vir hul beweerde nalatigheid. Ethan Crumbley. (Foto: David Guralnick/Getty Images/AFP) In die dae voor die skietery het Ethan glo vreemd opgetree, tot groot bekommernis van ŉ berader by die skool. Ure voor hy glo op sy klasmaats losgebrand het, het die berader Ethan se ouers ingeroep en vir hulle gesê dat hy glo Ethan ŉ bedreiging vir homself inhou en sielkundige hulp nodig het. “Ek het gesê hy moet so gou moontlik hulp ontvang, verkieslik vandag nog,” het Shawn Hopkins Donderdag getuig. Hopkins moes egter hoor dat Ethan nie dadelik hulp kon kry nie omdat sy ouers moes teruggaan werk toe. Hopkins het ook ŉ reeks ander voorvalle beskryf waarin voorbeelde van Ethan se kommerwekkende gedrag aan sy ouers voorgehou is, maar hulle het dit glo bloot afgemaak. Volgens selfoonboodskappe wat ook aan die hof voorgelê is, het Ethan aan een van sy vriende gesê dat hy sy ouers gevra het om hom na ŉ dokter te neem omdat hy hallusinasies gehad het en stemme gehoor het. Sy ouers het glo die versoek afgelag. Borgtog van $500 000 (sowat R7,6 miljoen) is aan die Crumbley-egpaar toegestaan, maar hulle is in hierdie stadium steeds agter tralies. Vier aanklagte van moord is reeds teen Ethan aanhangig gemaak, asook een klag van terrorisme. Hy het onskuldig gepleit en sy prokureurs beplan om ŉ waansinverweer tydens die verhoor te gebruik. Ethan sal as ŉ volwassene verhoor word. Ethan se prokureurs het ook vroeër versoek dat die tiener na ŉ jeugsentrum geskuif word aangesien hy tans in isolasie by ŉ volwasse tronk aangehou word. Aanklaers het egter aangevoer dat hy ŉ bedreiging vir ander jong gevangenes inhou. ŉ Besluit hieroor sal volgende week geneem word.